PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FK/3/1/054	Bratislava 12.mája 2006	

       Protimonopolný úrad Slovenskej republiky, odbor koncentrácií v správnom konaní začatom z vlastného podnetu vo veci uloženia pokuty za porušenie § 10 ods. 13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. podnikateľovi EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a 

rozhodol

na základe § 38 ods. 2 v nadväznosti na § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. tak, že podnikateľovi EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a ukladá pokutu vo výške 60 000,- Sk (slovom šesťdesiat tisíc korún slovenských)  za porušenie § 10 ods. 13 č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. vykonávať práva a povinnosti vyplývajúce zo vzniku  koncentrácie, spočívajúcu v získaní priamej kontroly podnikateľom EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a, nad podnikom podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, na základe uznesenia o zvýšení základného imania prijatého rozhodnutím valného zhromaždenia podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, na jeho mimoriadnom valnom zhromaždení konanom dňa 15. 12. 2003 tak, ako vyplýva z notárskej zápisnice N 1231/2003, NZ 120860/2003 zo dňa 15. 12. 2003

1.	nadobudnutím nových upísaných kmeňových akcií na doručiteľa v zaknihovanej podobe, v počte 10.900 kusov, v menovitej hodnote 10.000 Sk za akciu s emisným kurzom 10 000,-Sk za akciu na základe uznesenia o zvýšení základného imania prijatého rozhodnutím valného zhromaždenia podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, na jeho mimoriadnom valnom zhromaždení konanom dňa 15. 12. 2003 tak ako vyplýva z Dohody akcionárov schválenej dňa 15.12.2003 mimoriadnym valným zhromaždením podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812 a splatením ich emisného kurzu dňa 29.12.2005.
2.	výkonom svojich hlasovacích práv ako spoločníka na zasadnutí valného zhromaždenia podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, ktoré sa konalo dňa 25.3.2004 spočívajúcich v prijatí :
-	uznesenia, č. 3, ktorým s účinnosťou od 25.3.2004, ktorým bola schválená bez pripomienok zmena Stanov spoločnosti Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812 
-	uznesenia č. 4, ktorým bol odvolaný člen dozornej rady Kristián Matula a zvolený kandidát dozornej rady Ing. Zoltán Hegyi
-	uznesenia č. 12, ktorým bol schválený podnikateľský zámer a finančný plán spoločnosti SLKB na rok 2004 s výhľadom na rok 2005 

Podnikateľ EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a je povinný uloženú pokutu uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č 7000060793/8180 KS:1118 VS:06631054

Odôvodnenie:

Dňa 10.11.2004 rozhodnutím číslo 2004/ZK/3/1/198 úrad zastavil konanie vo veci spočívajúcej v získaní kontroly podnikateľom EIC nad podnikom podnikateľa Slovenské lodenice Komárno, a. s., Poľná 3, 811 08 Bratislava, SR, IČO 35796812 (ďalej len „SLKB“), prostredníctvom kúpy 70 % akcií spoločnosti SLKB na základe Zmluvy o kúpe cenných papierov uzatvorenej medzi EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a (ďalej len „EAIB“) a EIC, zo dňa 28. 4. 2004 (ďalej len „Zmluva“), pretože dôvod na konanie nebol daný (ďalej len „Rozhodnutie č. 2004/ZK/198“). Rozhodnutie č. 2004/ZK/198 nadobudlo právoplatnosť dňa 29. 11. 2004.
	
Úrad z vlastného podnetu začal dňa 21.4.2005 správne konanie vo veci uloženia pokuty podľa § 38 ods. 1 zákona za porušenie § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) pod číslom SK 0055/OK/2005, ktoré bolo dňa 8. júla 2005 ukončené vydaním rozhodnutia č. 2005/FK/3/1/074, ktorým uložil podnikateľovi EAIB pokutu vo výške 40 000,- Sk za porušenie povinnosti oznámiť koncentráciu, spočívajúcu v získaní priamej kontroly podnikateľom EAIB nad podnikom podnikateľa SLKB na základe uznesenia o zvýšení základného imania prijatého rozhodnutím valného zhromaždenia podnikateľa SLKB na jeho mimoriadnom valnom zhromaždení konanom dňa 15. 12. 2003 tak, ako vyplýva z notárskej zápisnice N 1231/2003, NZ 120860/2003 zo dňa 15. 12. 2003 („ďalej len „Rozhodnutie“). 
Toto Rozhodnutie nadobudlo právoplatnosť dňa 26.7.2005. 

	Podľa § 32 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) podkladom pre rozhodnutie sú aj skutočnosti známe správnemu orgánu z jeho úradnej činnosti. Rozhodnutím bolo preukázané, že nadobudnutie 70 % akcií spoločnosti SLKB podnikateľom EAIB je koncentráciou podľa § 9 ods. 1 písm. b) zákona v spojení 
s § 9 ods. 4 písm. b) zákona, ktorá vznikla v deň konania mimoriadneho valného zhromaždenia podnikateľa SLKB, kedy bolo prijaté uznesenie o zvýšení základného imania spoločnosti SLKB, t. j. 15. 12. 2003 (ďalej len „Uznesenie“). Právnym titulom vzniku predmetnej koncentrácie bola zápisnica z mimoriadneho valného zhromaždenia spoločnosti SLKB zo dňa 15. 12. 2003 (notárska zápisnica číslo N 1231/2003, NZ 120860/2003 zo dňa 15. 12. 2003). Účastníkmi tejto koncentrácie boli podnikatelia EAIB a SLKB.

Rozhodnutím bolo tiež preukázané, že predmetná koncentrácia podliehala kontrole úradu podľa § 10 ods. 1 písm. a) zákona a vzhľadom na to, že dňa 1. 5. 2004 nadobudol účinnosť zákon č. 204/2004 Z. z., ktorým sa mení a dopĺňa zákon č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a o zmene a doplnení niektorých zákonov, ktorým boli zmenené kritériá určujúce, či koncentrácia podlieha kontrole úradu,  úrad v Rozhodnutí preukázal, že predmetná koncentrácia od 1. 5. 2004 nepodlieha kontrole úradu podľa § 10 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“). 

Podľa § 44a ods. 1 zákona č. 136/2001 Z.z. v znení neskorších predpisov sa právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii spravujú ustanoveniami zákona č. 136/2001 Z.z. v znení neskorších predpisov; vznik týchto vzťahov sa posudzuje podľa doterajších predpisov.

	Podľa § 44a ods. 12 zákona č. 136/2001 Z.z. v znení neskorších predpisov na ukladanie pokút za porušenie ustanovení doterajších predpisov, ktoré vzniklo pred dňom nadobudnutia účinnosti zákona č. 136/2001 Z.z. v znení neskorších predpisov, sa použijú ustanovenia doterajších predpisov.

Podľa § 10 ods. 13 zákona účastníci koncentrácie nesmú vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej.  

	Vychádzajúc z podkladov, ktoré boli úradu predložené v rámci 
č. SK 0056/OK/2004 a v správnom konaní č. 0055/OK/2005 úrad listom č. 6390/PMÚ SR/2005 zo dňa 21. novembra 2005 oznámil podnikateľovi EAIB, že dňom doručenia tohto listu úrad podľa § 25 ods. 1 zákona č. 136/2001 Z.z. v znení neskorších predpisov v spojení s § 18 ods. 2 správneho poriadku začalo z vlastného podnetu správne konanie vo veci uloženia pokuty za porušenie § 10 ods. 13 zákona. 

Úrad v tomto konaní vychádza z plnomocenstva podnikateľa EAIB zo dňa 1. 10. 2004, udeleného Viktorom Popovičom, predsedom predstavenstva EAIB a Sentom Pennerom, členom predstavenstva EAIB, na základe ktorého bola JUDr. Erika Csekes, advokátka, Advokátska kancelária Csekes, Világi, Drgonec a Spoločníci so sídlom Hlavná 48, 929 01 Dunajská Streda, pracovisko Sasinková 12, 811 08  Bratislava 1 (ďalej len „právny zástupca“) splnomocnená na zastupovanie spoločnosti EAIB v celom rozsahu v konaní na úrade v súvislosti s nadobudnutím 70 % akcií spoločnosti SLKB ako aj na zastupovanie spoločnosti EAIB v každom konaní, ktoré môže vzniknúť v súvislosti s vyššie uvedeným nadobudnutím výlučnej kontroly.

Zároveň týmto listom a listami č. 6959/PMÚ SR/2005 zo dňa 14.12.2005 a č. 463/PMÚ SR/2006 vyzval podnikateľa EAIB prostredníctvom právneho zástupcu, aby sa vyjadril k predmetu šetrenia, svoje tvrdenia odôvodnili a na podporu svojich tvrdení navrhol dôkazy, ktoré sú mu známe a podľa § 22 ods. 2 zákona 136/2001 Z.z. v znení neskorších predpisov ho požiadal o predloženie informácií a podkladov potrebných na preukázanie, či došlo k porušeniu § 10 ods. 13 zákona.

Na základe doručenia listu č. 6390/PMÚ SR/2005 dňa  23.11.2005 začalo správne konanie vo veci uloženia pokuty podľa § 38 ods. 2 v nadväznosti na § 38 ods. 1 zákona za porušenie § 10 ods. 13 zákona pod č. 0112/OK/2005. 

Za účastníka správneho konania vo veci uloženia pokuty podľa § 38 ods. 2 v nadväznosti na § 38 ods. 1 zákona za porušenie § 10 ods. 13 zákona úrad určil podnikateľa EAIB, vychádzajúc pritom z ustanovenia § 25 ods. 3  zákona v nadväznosti na Rozhodnutie č. 2004/ZK/198, v ktorom bolo preukázané, že podnikateľ EAIB je podnikateľom podľa § 3 ods. 2 zákona. Uvedenú skutočnosť považoval úrad v predmetnom správnom konaní podľa § 32 ods. 2 správneho poriadku za skutočnosť známu úradu z jeho úradnej činnosti. 

Listami doručenými úradu dňa 7.12.2005, 22.12.2005 a 27.2.2006 zaevidovanými pod č. č. 6767/2005, 7110/2005 a 905/2006 podnikateľ EAIB prostredníctvom svojho právneho zástupcu zaslal informácie a podklady žiadané úradom. 

Porušenie § 10 ods. 13 zákona 

Ustanovenie § 10 ods. 13 zákona zakazuje vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej. 
Tak ako je uvedené vyššie, Rozhodnutím bolo preukázané, že predmetná koncentrácia podliehala kontrole úradu od 15.12.2003 do 30.4.2004, teda do posledného dňa účinnosti zákona. 

Preto úrad pri určení obdobia, v ktorom mohlo dôjsť k porušeniu § 10 ods. 13 zákona zobral do úvahy len obdobie od 15.12.2003, kedy bola prijaté Uznesenie do 30.4.2004 – posledného dňa účinnosti zákona.

	Na základe analýzy podkladov a informácií, ktoré boli úradu predložené v priebehu správneho konania č. 0056/OK/2004, správneho konania č. 0055/OK/2005, ako aj informácií a podkladov predložených listami 7.12.2005, 22.12.2005 a 27.2.2006 zaevidovanými pod č. č. 6767/2005, 7110/2005 a 905/2006 úrad zistil nasledovné skutočnosti: 

Dňa 15.12. 2003 sa konalo mimoriadneho valné zhromaždenie podnikateľa SLKB, na ktorom mimoriadne valné zhromaždenie podnikateľa SLKB mimoriadne valné zhromaždenie podnikateľa SLKB zobralo na vedomie dohodu o rozsahu účasti podnikateľa EAIB na celom zvýšení základného imania a schválilo zvýšenie základného imania spoločnosti SLKB peňažnými vkladmi o 109 000 000,-Sk, teda na hodnotu 270 000 000,-Sk. Zvýšenie základného imania sa uskutočnilo prostredníctvom emisie 10.900 kusov zaknihovaných akcií na doručiteľa s menovitou hodnotou 10 000,-Sk na akciu, s emisným kurzom 10 000,-Sk na akciu.
Podnikateľ EAIB splatil emisný kurz akcií vydaných v súvislosti so zvýšením základného imania spoločnosti Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812 peňažnými vkladmi o 109 000 000,- Sk, teda na hodnotu 270 000 000,-Sk upísaním nových kmeňových akcií na doručiteľa, v zaknihovanej podobe (ďalej len „zvýšenie ZI SLKB“) v plnej výške dňa 29.12.2005. Túto skutočnosť uviedol EAIB prostredníctvom svojho právneho zástupcu v liste doručeným úradu dňa 7.12.2005 zaevidovaným pod č. 6767/2005, ktorého prílohou je doklad osvedčujúci bankový prevod na účet spoločnosti SLKB spolu s vyhlásením členov predstavenstva o splnení tohto záväzku.
Podľa § 13 zákona č. 566/2001 Z.z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov (ďalej len „ZOC“) je cenný papier vydaný okamihom, keď má všetky náležitosti ustanovené týmto zákonom alebo osobitným zákonom a keď sa zákonom ustanoveným spôsobom stane majetkom prvého majiteľa. Zaknihovaná akcia sa stane majetkom nadobúdateľa jej zapísaním do zákonom stanovenej evidencie cenných papierov. Takouto evidenciou v prípade zaknihovaných cenných papierov je podľa § 10 ZOC Centrálny depozitár cenných papierov. Úrad zisťoval, kedy bola uskutočnená registrácia týchto emitovaných akcií Centrálnym depozitárom cenných papierov. Listom doručeným dňa 22.12.2005 zaevidovaným pod č. 7110/2005 podnikateľ EAIB prostredníctvom svojho právneho zástupcu uviedol, že akcie spoločnosti SLKB vyplývajúce zo zvýšenia ZI SLKB boli vydané dňa 8.3.2004.

Podľa § 202 ods. 4 zákona č. 513/1991 Zb. Obchodný zákonník v znení neskorších predpisov účinky zvýšenia základného imania nastávajú odo dňa jeho zápisu do obchodného registra; ak zákon neustanovuje inak. Úrad zisťoval, kedy bol vykonaný zápis zvýšenia základného imania spoločnosti SLKB do obchodného registra. Na základe výzvy úradu listom doručeným úradu dňa 7.12.2005 zaevidovaným pod č. 6767/2005 podnikateľ EAIB prostredníctvom svojho právneho zástupcu uviedol, že zvýšenie ZI EAIB bolo zapísané do obchodného registra uznesením Okresného súdu Bratislava I. zo dňa 12.2.2004, ktoré nadobudlo právoplatnosť dňa 23.2.2004.

Z vyššie uvedeného vyplýva, že podnikateľ EAIB nadobudol nové upísané kmeňové akcie na doručiteľa podnikateľa SLKB v zaknihovanej podobe, v počte 10.900 kusov, v menovitej hodnote 10.000 Sk za akciu s emisným kurzom 10 000,-Sk za akciu a splatil ich emisný kurz a tým porušil § 10 ods. 13 zákona.

Tak ako vyplýva z notárskej zápisnice N 173/2004, Nz 26138/2004 z mimoriadneho valného zhromaždenia podnikateľa SLKB dňa 25. 3. 2004, ktorá bola predložená úradu listom doručeným úradu dňa 20.8.2004 zaevidovaným pod č. 4407 (v správnom konaní č. 056/OK/2004) na zasadnutí mimoriadneho valného zhromaždenia spoločnosti SLKB vykonával podnikateľ EAIB ako vlastník 70% podielu na základnom imaní spoločnosti SLKB svoje hlasovacie práva spočívajúce v prijatí:
-	uznesenia č. 3, ktorým s účinnosťou od 25.3.2004, ktorým bola schválená bez pripomienok zmena Stanov spoločnosti Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, 
-	uznesenia č. 4, ktorým bol odvolaný člen dozornej rady Kristián Matula a zvolený kandidát dozornej rady Ing. Zoltán Hegyi,
-	uznesenia č. 12, ktorým Mimoriadne valné zhromaždenie, ktorým schválil podnikateľský zámer a finančný plán spoločnosti SLKB na rok 2004 s výhľadom na rok 2005 a tým porušil § 10 ods. 13 zákona.

Podnikateľ EAIB nepožiadal podľa § 10 ods. 15 zákona o udelenie výnimky zo zákazu vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej.

Podľa § 38 ods. 2 zákona úrad môže uložiť pokutu podľa § 38 ods. 1 zákona podnikateľovi, ktorý porušil povinnosť podľa § 10 ods. 13 zákona. 
Podľa § 38 ods. 1 zákona úrad uloží podnikateľovi pokutu do 10 % z obratu podľa § 10 ods. 3 zákona za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

Podľa § 38 ods. 4 zákona predchádzajúcim uzavretým účtovným obdobím podľa § 38 ods. 1 zákona je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

Na základe žiadosti úradu listom doručeným dňa 27.2.2006, zaevidovaným pod č. 905/2006 podnikateľ EAIB uviedol, že dosiahol za uzavreté účtovné obdobie predchádzajúce roku, v ktorom je vydané toto rozhodnutie, t. j. za rok 2005 (v prípade podnikateľa EAIB k 30. 6. 2005) obrat vo výške 242 463 859,-Sk.

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania ustanovení tohto zákona berie do úvahy jeho povahu, skutočný dopad na trh, a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné faktory, najmä opakované porušovanie tohto zákona tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania ustanovení tohto zákona, získanie majetkového prospechu v dôsledku porušenia ustanovenia tohto zákona alebo neplnenie dohody obmedzujúcej súťaž v praxi.

	Úrad v posudzovanom prípade prihliadol pri ukladaní pokuty podnikateľovi EAIB za porušenie ustanovenia § 10 ods. 13 zákona na nasledovné skutočnosti: 

- vzhľadom na to, že od 1. 5. 2004 táto koncentrácia už nepodlieha kontrole úradu, celková dĺžka trvania porušenia § 10 ods. 9 zákona predstavovala 4,5 mesiaca (obdobie od zvýšenia základného imania v spoločnosti SLKB, t. j. od 15. 12. 2003 do 30. 4. 2004);
- skutočný dopad na trh nepredstavoval obmedzenie hospodárskej súťaže vzhľadom na to, že predmetná koncentrácia od 1. 5. 2004 nepodliehala podľa § 10 ods. 1 zákona č. 136/2001 Z.z. v znení neskorších predpisov kontrole úradu;
- jedná sa o druhé porušenie zákona podnikateľom EAIB (tak ako je uvedené vyššie Rozhodnutím bola podnikateľovi uložená pokuta vo výške 40 000,-Sk za porušenie § 10 ods. 9 zákona);
- podnikateľ EAIB v priebehu správneho konania vo veci koncentrácie ako aj v priebehu predmetného správneho konania neodmietol spolupracovať s úradom.

    	Podľa § 38 ods. 8 zákona pokuty podľa § 38 ods. 1 zákona môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení zákona; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu ustanovení zákona.

V súvislosti so znením § 38 ods. 8 zákona úrad teda skúmal, či bola zachovaná subjektívna a objektívna premlčacia lehota obsiahnutá v predmetných ustanoveniach uvedených zákonov.  Vzhľadom na to, že k začatiu predmetného správneho konania došlo dňa 23.11.2005 ako aj vzhľadom na to, že k predmetnému porušeniu zákona došlo v období od 15.12.2003, kedy bola prijaté uznesenie o zvýšení ZI EAIB do 30.4.2004 úrad dospel k záveru, že subjektívna štvorročná ako aj objektívna osemročná lehota bola zachovaná.

Úrad listom č. 1652/PMÚSR/2006 zo dňa 5.4.2006 vyzval podnikateľa EAIB, aby sa podľa § 33 zákona 136/2001 Z.z. v znení neskorších predpisov ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie a to do 10 pracovných dní odo dňa doručenia tohto listu. Tento list bol doručený podnikateľovi dňa 10.4.2006.

	Dňa 27.4.2006 bolo úradu doručené vyjadrenie účastníka pred vydaním rozhodnutia (ďalej len „Vyjadrenie“), v ktorom v súvislosti s „eventuálnym porušením povinností § 10 ods. 13 Zákona nadobudnutím nových akcií“ uvádza, že „koncentrácia vznikla iba nadobudnutím akcií spoločnosti SLKB spoločnosťou EAIB a preto nemohlo dôjsť k porušeniu § 10 ods. 13 Zákona tým, že EAIB nadobudla akcie spoločnosti SLKB, keďže § 10 ods. 13 hovorí o zákaze vykonávania práv a povinností vyplývajúcich zo vzniku koncentrácie“. 
V súvislosti s hore uvedeným úrad uvádza, že koncentrácia vznikla v deň konania mimoriadneho valného zhromaždenia podnikateľa SLKB, kedy bolo prijaté Uznesenie. Právnym titulom vzniku predmetnej koncentrácie bola zápisnica z mimoriadneho valného zhromaždenia spoločnosti SLKB zo dňa 15. 12. 2003 (notárska zápisnica číslo N 1231/2003, NZ 120860/2003 zo dňa 15. 12. 2003). S nadobudnutím predmetných akcií sú spojené ďalšie právne úkony, ktoré sú popísané vyššie, na základe ktorých podnikateľ EAIB nadobúda predmetné akcie.
 Úrad teda nesúhlasí s námietkou účastníka konania, že nadobudnutím predmetných akcií a splatením ich emisného kurzu nedošlo k porušeniu § 10 ods. 13 zákona.
Účastník konania vo Vyjadrení tiež uvádza, že v súvislosti s „ostatnými eventuálnymi porušeniami povinností § 10 ods. 13 Zákona“ a to výkonom svojich hlasovacích práv ako spoločníka na zasadnutí valného zhromaždenia podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, ktoré sa konalo dňa 25.3.2004 spočívajúcich v prijatí :
-	uznesenia, č. 3, ktorým s účinnosťou od 25.3.2004, ktorým bola schválená bez pripomienok zmena Stanov spoločnosti Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812 
-	uznesenia č. 4, ktorým bol odvolaný člen dozornej rady Kristián Matula a zvolený kandidát dozornej rady Ing. Zoltán Hegyi
-	uznesenia č. 12, ktorým Mimoriadne valné zhromaždenie zobralo na vedomie informáciu o podnikateľskom zámere a finančnom pláne spoločnosti na rok 2004 s výhľadom na rok 2005
uvádza, že „podľa argumentácie Úradu v Rozhodnutí o pokute, porušením povinnosti, na základe ktorej vznikla povinnosť oznámiť koncentráciu bola skutočnosť, že dňa 25.3.2004 sa konalo mimoriadne valné zhromaždenie spoločnosti SLKB (notárska zápisnica číslo N 173/2004, Nz 26138/2004), na ktorom sa podľa 10 bodu programu schvaľoval podnikateľský zámer a finančný plán spoločnosti SLKB na rok 2004 s výhľadom na rok 2005 a podnikateľ EAIB na tomto valnom zhromaždení hlasoval na prijatie uznesenia. Podľa úradu je predmetné hlasovanie rozhodnutím o strategickom obchodnom správaní podnikateľa SLKB, a z tohto dôvodu podnikateľ EAIB získaním 70 % akcií podnikateľa SLKB získal kontrolu nad podnikom podnikateľa SLKB. To znamená, že pred hlasovaním o bode č. 10 programu valného zhromaždenia spoločnosť EAIB spĺňala všetky podmienky výnimky, ktoré sú zakotvené v § 9 ods. 8 písm. a) zákona, a preto do času prijatia tohto uznesenia platila výnimka podľa uvedeného ustanovenia a nadobudnutie akcií podnikateľom EAIB nebolo považované za koncentráciu.“ 
Podnikateľ EAIB prostredníctvom svojho právneho zástupcu uvádza, že tieto porušenia povinností § 10 ods. 13 zákona sa uskutočnili pred schválením podnikateľského zámeru a finančného plánu spoločnosti SLKB na rok 2004 s výhľadom na rok 2005, t.j. ešte počas obdobia, keď trvala výnimka podľa § 9 ods. 8 písm. a) zákona a preto sa tieto hlasovania EAIB nedajú považovať za porušenie povinnosti uvedenej v § 10 ods. 13 zákona. Z vyššie uvedených dôvodov preto „podnikateľ EAIB považuje  prípadné rozhodnutie úradu o uložení pokuty podnikateľovi EAIB za porušenie § 10 ods. 13 zákona za nedôvodné“.
	K tomuto vyjadreniu uvádza úrad nasledovné:
V § 9 ods. 8 písm. a) zákona stanovuje, že na to, aby sa nadobudnutie cenných papierov nepovažovalo za koncentráciu podľa § 9 ods. 1 zákona musia byť kumulatívne splnené štyri podmienky:

1.	Subjektom, ktorý cenné papiere nadobudol môže byť len banka, pobočka zahraničnej banky, iná finančná inštitúcia alebo poisťovňa.
2.	Cenné papiere musia byť nadobudnuté s cieľom ich ďalšieho predaja.
3.	Nadobúdateľ nesmie vykonávať hlasovacie práva vyplývajúce z vlastníctva cenných papierov s cieľom ovplyvňovať súťažné správanie sa podnikateľa; toto je prípustné iba v prípadoch vykonávania hlasovacích práv z dôvodu prípravy predaja celého podniku alebo jeho časti alebo predaja cenných papierov.
4.	Nadobúdateľ musí cenné papiere, ktoré mu umožňujú vykonávať rozhodujúci vplyv na činnosť podnikateľa, odpredať do jedného roka odo dňa ich nadobudnutia.

Ak nie je teda splnená ktorákoľvek z hore uvedených štyroch podmienok, a to či už pri nadobudnutí cenných papierov (napríklad chýba úmysel uvedený v bode 2 alebo sa nejedná o subjekt uvedený v bode 1), alebo nadobúdateľ poruší bod 3 (vykonáva hlasovacie práva s cieľom ovplyvňovať súťažné správanie sa podnikateľa) alebo poruší bod 4 (neodpredá tieto cenné papiere do jedného roka odo dňa ich nadobudnutia), nadobúdateľ stráca nárok na výnimku podľa § 9 ods. 8 písm. a) zákona a nadobudnutie predmetných cenných papierov sa považuje za koncentráciu podľa § 9 ods. 1 zákona. Rozhodnutím úrad preukázal, že vzhľadom na to, že podnikateľ EAIB porušil na MVZ podmienku 3 a neskôr aj podmienku 4, stratil nárok na výnimku podľa § 9 ods. 8 písm. a) zákona. Z tohto dôvodu nadobudnutie 70 % akcií spoločnosti SLKB podnikateľom EAIB je koncentráciou, ktorá vznikla v deň konania mimoriadneho valného zhromaždenia podnikateľa SLKB, kedy bolo prijaté uznesenie o zvýšení základného imania spoločnosti SLKB, t. j. 15. 12. 2003. Právnym titulom vzniku predmetnej koncentrácie je zápisnica z mimoriadneho valného zhromaždenia spoločnosti SLKB zo dňa 15. 12. 2003 (notárska zápisnica číslo N 1231/2003, NZ 120860/2003 zo dňa 15. 12. 2003). Podnikateľ EAIB proti tomuto rozhodnutiu nepodal v zákonnej lehote opravný prostriedok a rozhodnutie nadobudlo dňa 29.11.2004 právoplatnosť. 
Úrad je povinný na základe § 38 ods. 2 v nadväznosti na § 38 ods. 1 zákona uložiť spoločnosti EAIB pokutu za porušenie za porušenie § 10 ods. 13 zákona - teda zákazu vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej. 

 Úrad na základe hore uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:     

          Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.               Podľa § 61 ods. 1 správneho poriadku včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                       Ing. Dušan Valo
                                                                             riaditeľ odboru koncentrácií

Rozhodnutie sa doručí: 

JUDr. Erika Csekes
Advokátska kancelária Csekes, Világi,
Drgonec & partners, s. r. o.
Sasinková 12
811 08  Bratislava 1